《金菊对芙蓉 书壁》
明代·刘侗

华紫移枫，荷香在桂，又成一种风光。正轻寒气候，好整衣裳。

几时送却堂前燕，计云程、故国烟茫。游人何事，独胜秋色，犹殢他乡。

空有回文锦句，尽听残白露，挨过重阳。任青楼赏遍，酒永歌长。

千里平安慵启帙，都忘却、家在湖湘。芦蓼池塘。芙蓉亭沼，橘柚垣墙。

作者简介：湖广麻城人，字同人。崇祯七年进士，官吴县知县。有《名物考》。又与于奕正合撰《帝京景物略》。